**Ako mi štúdium medicíny zmenilo život**

O štúdiu medicíny som začala uvažovať už na základnej škole. Fascinovala ma biológia a chcela som pomáhať ľuďom. Byť v niečom užitočná a dozvedieť sa viac o ľudskom tele. Rozhodovala som sa medzi zdravotníckou školou a gymnáziom. Nakoniec som si zvolila gymnázium J. G. Tajovského. Už v prvom ročníku na strednej škole som vedela, že moje kroky povedú na 1. lekársku fakultu UK v Prahe.

Pochádzam z malej dedinky na strednom Slovensku. Vedela som, že keď sa kvôli štúdiu presťahujem do takého veľkého mesta ako je Praha, nebude to ľahké. Je to trochu iný svet, ako ten, na ktorý som bola zvyknutá. Keď na ulici pozdravíte staršieho človeka tak sa vás zľakne, či ho nechcete okradnúť a neberie to ako prejav úcty k starším. Ľudia tu nie sú takí otvorení ako u nás, ale to je pochopiteľné. Preto sa tu občas cítim osamelá. Ale ja som si Prahu nevybrala len kvôli jej kráse. Vedela som, že budem musieť bývať na internáte aj keby som študovala na Slovensku, takže by som bola tak či tak sama. Moja sestra však študovala matematiku v Prahe na MFF UK. Po ukončení štúdia v Prahe zostala pracovať, tak tu našťastie nie som sama. Neviem ako by som to tu prežila, keby tu pre mňa nebola. Veľmi mi pomáha, hlavne psychicky. Vždy si vypočuje moje problémy, aj keď niekedy nerozumie všetkým medicínskym veciam, ktoré vysvetľujem. Vždy ma podporuje a viem, že sa na ňu môžem spoľahnúť v každej situácii. Ja sa snažím robiť pre ňu to isté.

Naučila som sa však žiť sama, aj keď mi veľmi chýbajú rodičia. Keď som bola v prvom ročníku, veľmi som sa bála ako to všetko sama zvládnem. Bolo to ako keby ma hodili do vody a povedali plávaj. Musela som sa naučiť sama za seba hovoriť, sama si všetko vybavovať. Nebolo to ľahké, lebo som vždy bola nesmelá. Keď som mala niečo vybaviť bála som sa, čo mi tí ľudia povedia, ako sa budú tváriť, prečo ich obťažujem a podobne. Ale zistila som, že v živote za mňa nikto nič neurobí. Naučila som sa komunikácii, učím sa ľudí počúvať, čo mi pomôže v mojej budúcej kariére lekára.

Najťažšie na tomto štúdiu bolo zmeniť svoje návyky a obetovať mu takmer všetok svoj čas. Už si nemôžem dovoliť chodiť každý večer von s priateľmi ako to bolo na strednej škole. Teraz musím sedieť nad knižkami a študovať. Ale zistila som, že mi to vôbec neprekáža, pretože ma to baví. Medicína ma fascinuje, vždy sa rada dozviem niečo nové. Teraz však nemám veľa času na priateľov, ale oni to našťastie chápu, pretože vedia, aké je pre mňa dôležité toto štúdium. Som fascinovaná keď zistím, že sa niekto z mojich priateľov chváli tým, že študujem medicínu. Je úžasné vidieť akú radosť zo mňa ľudia v mojom okolí majú a že sú na mňa hrdí.

V prvom ročníku, keď som sa počas učenia anatómie v skúškovom období pozerala von z okna na všetkých tých ľudí, ktorí si užívajú voľno a nemusia sa učiť, tak som im veľmi závidela. Bolo leto, krásne slnečné dni a ja som musela sedieť dnu a učiť sa. Najradšej by som tie knihy vtedy zahodila a išla sa tiež baviť von. Ale som rada, že som to neurobila. Som rada, že som nad tými knihami zostala a bojovala. Za nič na svete by som to nevymenila. Cítim, že medicína je to čo ma napĺňa a robí ma šťastnou.

Občas keď si čítam o rôznych chorobách mám hypochondrické chvíľky. Ale to máva asi každý kto študuje medicínu. Premýšľam nad tým, či mám tú chorobu o ktorej čítam, pretože mám vyrážku na ruke. Ale mám inú chorobu, pretože ma bolí noha. Alebo sa zamýšľam nad tým, ako môžu dopadnúť moji príbuzní, keď viem, že trpia cukrovkou, alebo sa nezdravo stravujú. Núti ma to rozmýšľať o smrti, o tom ako ju oddialiť. Ja sama sa snažím žiť zdravšie a viac športujem odkedy som začala zisťovať príčiny rôznych chorôb. Niežeby som ich doteraz nepoznala, ale neuvedomovala som si všetky následky. Možno mal na mňa vplyv pohľad na pacientov v nemocnici a na to ako ich choroba zmenila. Alebo snáď mala na mňa vplyv patológia a pohľad na zničené ľudské orgány. Každopádne som zmenila svoj pohľad na život a snažím sa k tomu viesť aj mojich príbuzných. Keď vidím moju starkú, ktorá má cukrovku druhého typu, ako si dáva na oslave koláč, tak nezostanem ticho sedieť. Nie je to tým, že by som sa chcela chváliť tým koľko toho už viem. Je to tým, že ju mám rada a mám o ňu strach.

Začínam cítiť aj zodpovednosť, ktorá prichádza s povolaním lekára. Stačí jedna chyba a môžu sa stať strašné veci. Moje okolie za začína spoliehať na to, že budem všetko vedieť, že v treťom ročníku budem schopná diagnostikovať choroby. To ale zatiaľ ešte nejde a ja mám niekedy dosť veľký problém im to vysvetliť. Nemôžem si dovoliť robiť závery nad niečím, čo ešte nedokážem poriadne rozpoznať. Mohla by som si nejaký príznak vyložiť ako banalitu, povedať, že to nič nie je a pri tom by to mohlo byť niečo veľmi vážne. Alebo naopak, mohla by som zbytočne stresovať a zaťažovať mojich blízkych úvahami o vážnych chorobách pri prostej chrípke.

Zároveň si musím dávať pozor na to, o čom pred priateľmi rozprávam. Nesmiem hovoriť o pacientoch, ani o tom čo vidím a počujem v škole. Našťastie nikto nechce počúvať o zážitkoch z pitevni. Lenže problém je v tom, že ja takmer nič iné nerobím. Buď som v škole alebo sa učím. Keď raz za čas idem s priateľmi von, zisťujem, že sa s nimi nemám takmer o som rozprávať. Môj spoločenský život týmto štúdiom dosť utrpel. Dúfam, že sa to v ďalších rokoch zlepší. Musím na tom trochu zapracovať, aby sa zo mňa nestala len chodiaca kniha, ktorá nedokáže rozprávať o ničom inom ako o medicíne.

Myslím, že má toto štúdium na mňa veľký vplyv. A nie len štúdium, ale aj samotný fakt, že som sa kvôli nemu presťahovala. Po tých troch rokoch sa cítim silnejšia, smelšia k neznámym veciam a hlave si viac vážim svoje zdravie a zdravie svojich blízkych. Je to náročné štúdium, ale nevymenila by som ho za nič.